Cadillac Escalade

Escalade EXT και ESV

Στα τέλη του 2001 με αρχές του 2002, προστέθηκε μια έκδοση sport utility truck (pick-up), η Escalade EXT, με 610 επιπλέον χιλιοστά μήκος, φτάνοντας έτσι το τεράστιο μήκος των 5.624 χιλιοστών. Έφερε αποκλειστικά 4 πόρτες, με χωρητικότητα 5 επιβατών και βασιζόταν στο αμάξωμα του Chevrolet Avalanche. Στις αρχές του 2003 (αν και υπήρξαν 36 πωλήσεις μοντέλων προ-παραγωγής στα τέλη του 2002) προστέθηκε και μια μακρύτερη 8-θέσια SUV έκδοση, με το ίδιο ακριβώς μήκος και μεταξόνιο της ΕΧΤ, η Escalade ESV. Προσέφερε περισσότερο χώρο για τις αποσκευές και για την τρίτη σειρά καθισμάτων και βασιζόταν στο σασί των Chevrolet Suburban και GMC Yukon XL.

Ενεργητική και παθητική ασφάλεια

Από το λανσάρισμα, η δεύτερη γενιά της Escalade απέκτησε στάνταρ Σύστημα Ελέγχου Πρόσφυσης (traction control system) και πλευρικούς αερόσακους στα μπροστινά καθίσματα. Μέσα στο 2002, προστέθηκε στάνταρ 4-κάναλο Σύστημα Ελέγχου Ευστάθειας (ESP), υπό την ονομασία StabiliTrak και την σεζόν του 2003 στάνταρ προβολείς υψηλής έντασης και έξτρα δορυφορικό ραδιόφωνο.
Για την σεζόν του 2004, το δορυφορικό ραδιόφωνο έγινε στάνταρ σε όλες τις Escalade, ενώ τοποθετήθηκε στάνταρ Σύστημα Ελέγχου Πίεσης Ελαστικών (tire pressure monitor), εκτός αρχικά της έκδοσης EXT, όπου καθιερώθηκε το 2007.

Escalade Platinum

Από την σεζόν του 2005, το σύστημα τηλεματικής OnStar υπέστη περαιτέρω αναβαθμίσεις, ενώ εισήχθη και η κορυφαία έκδοση εξοπλισμού Platinum, με τιμή πώλησης 71.025 δολάρια. Έφερε θερμαινόμενες και δροσιζόμενες ποτηροθήκες, ηλιοροφή, σύστημα ψυχαγωγίας με 3 οθόνες με DVD, χρώμιο στο τιμόνι και στη γρίλια και ζάντες χρωμίου 20 ιντσών. Μετά από 1 έτος, ο βασικός κινητήρας 5.3 λίτρων της Escalade δεύτερης γενιάς καταργήθηκε.

Ενεργητική και παθητική ασφάλεια

Από το λανσάρισμα της Escalade τρίτης γενιάς, το στάνταρ 4-κάναλο Σύστημα Ελέγχου Ευστάθειας StabiliTrak απέκτησε και αισθητήρα ανατροπής, ώστε να παρεμβαίνει ενάντια και σε αυτό το ενδεχόμενο. Επίσης, όλες οι Escalade απέκτησαν στάνταρ πλευρικούς αερόσακους οροφής, που κάλυπταν και τις 3 σειρές καθισμάτων και είχαν την επιπλέον ικανότητα να ανοίγουν και αν τυχόν το StabiliTrak έκρινε ότι η ανατροπή ήταν αναπόφευκτη.
Η προαιρετική οθόνη πολλαπλών λειτουργιών, στα μοντέλα με σύστημα δορυφορικής πλοήγησης, απέκτησε και κάμερα οπισθοπορείας. Επιπλέον, μαζί με τα στάνταρ εμπρός και πίσω θερμαινόμενα δερμάτινα καθίσματα, προσέθεσε και στάνταρ δροσιζόμενα μπροστινά καθίσματα. Σύντομα ακολούθησαν και άλλες σημαντικές προσθήκες (δείτε επόμενη υποενότητα).

Escalade Hybrid

Μια υβριδική έκδοση της Escalade έκανε ντεμπούτο στο International Auto Show στο Μαϊάμι της Φλόριντα τον Ιανουάριο του 2008. Κυκλοφόρησε στα μέσα του 2008, ως μοντέλο 2009, με τιμή εκκίνησης 74.085 δολάρια, στη βασική πισωκίνητη έκδοση. Αρχικά γνώρισε σημαντική απήχηση και μάλιστα τον Αύγουστο του 2008 το 20% των πωλήσεων της Cadillac Escalade ήταν υβριδικές. Μεταγενέστερα, ωστόσο, σημειώθηκε μια μεγάλη πτώση της ζήτησης, λόγω της παγκόσμιας οικονομικής κρίσης, και τελικώς η υβριδική Escalade διατηρήθηκε στην παραγωγή έως την σεζόν του 2013 και μετά διακόπηκε, ταυτόχρονα και με την Escalade EXT και το φθηνότερο δίδυμο pick-up Chevrolet Avalanche. 
Η έκδοση Escalade Hybrid έφερε ένα υβριδικό σύστημα, που αποτελείται από έναν βενζινοκινητήρα σε συνδυασμό με έναν ισχυρό ηλεκτροκινητήρα. Ο τελευταίος τροφοδοτείται από μία μπαταρία νικελίου και κινεί το αυτοκίνητο σε συνθήκες χαμηλών απαιτήσεων. Ο βενζινοκινητήρας είναι 5.967 cm³ V8, ισχύος 332 hp (248 kW) στις 5.100 σ.α.λ. και με ροπή 498 N·m (367 lb·ft) στις 4.100 σ.α.λ. και της προσδίδει επιτάχυνση 0-60 mph (0-97 km/h) σε 8,2 δευτερόλεπτα.

Εισαγωγή

Και οι δύο εκδόσεις της τέταρτης γενιάς μπήκαν στη μαζική παραγωγή τον Ιανουάριο του 2014 και έφτασαν στις αντιπροσωπείες των ΗΠΑ τον Απρίλιο, ως μοντέλα 2015, σε 3 επίπεδα εξοπλισμού: Base, Luxury και Premium. Η βασική τους τιμή ήταν 71.700 δολάρια για την στάνταρ εκδοχή και 74.000 για την ESV. Όλες φέρουν τον κινητήρα 6.2 λίτρων V8 EcoTec3 FlexFuel, αρχικά διατηρώντας το 6-τάχυτο αυτόματο κιβώτιο GM 6L80 της τρίτης γενιάς της Escalade, και από τον Αύγουστο του 2014 με το 8-τάχυτο αυτόματο κιβώτιο GM 8L90.
Στα κράτη των άλλων ηπείρων, οι πωλήσεις ξεκίνησαν τον Αύγουστο του 2014 και εξ αρχής με το 8-τάχυτο αυτόματο κιβώτιο.

Βελτιώσεις

Τον Αύγουστο του 2017, στην έναρξη την σεζόν του 2018, οι Escalade και Escalade ESV καθιέρωσαν μια σειρά από βελτιώσεις. Οι εμφανέστερες ήταν η καθιέρωση του νέου 10-τάχυτου αυτόματου κιβωτίου GM 10L80, που αντικατέστησε το 8-τάχυτο αυτόματο GM 8L90, καθώς και μια νέα κεντρική κονσόλα.

Πέμπτη γενιά

Η πέμπτη γενιά της Cadillac Escalade βρίσκεται σε στάδιο εξέλιξης και αναμένεται να κυκλοφορήσει στην αγορά το 2021. Μάλιστα θα προσφέρεται και σε μια έκδοση υψηλών επιδόσεων V-Performance, ενώ για πρώτη φορά θα διατεθεί και μια αμιγώς ηλεκτρική έκδοση. Η ηλεκτροκίνητη έκδοση αναμένεται να προσφέρει αυτονομία στα 400 μίλια / 645 χιλιόμετρα ανά φόρτιση. Επίσης, η V-Performance θα φέρει τον LT4 κινητήρα 6.2 λίτρων V8 των Chevrolet Corvette Z06 και Chevrolet Camaro ZL1, που ειδικά στην Escalade θα αποδίδει ισχύ 650 hp και ροπή 881 N·m.